title: 2010/203/: Sklep Evropskega parlamenta in Sveta z dne 25. marca 2010 o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju

text:
               8.4.2010

               SL

               Uradni list Evropske unije

               L 88/16

         SKLEP EVROPSKEGA PARLAMENTA IN SVETA
   z dne 25. marca 2010
   o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju
   (2010/203/EU)
   EVROPSKI PARLAMENT IN SVET EVROPSKE UNIJE STA –
   ob upoštevanju Pogodbe o delovanju Evropske unije,
   ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (1) ter zlasti točke 28 Sporazuma,
   ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji (2) in zlasti člena 12(3) Uredbe,
   ob upoštevanju predloga Evropske komisije,
   ob upoštevanju naslednjega:

               (1)

               Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore presežnim delavcem, ki so jih prizadele posledice velikih strukturnih sprememb v svetovnih trgovinskih tokovih, ter za pomoč pri njihovi ponovni vključitvi na trg dela.

               (2)

               Za vloge, predložene po 1. maju 2009, je bilo področje uporabe ESPG razširjeno na podporo delavcem, ki so postali presežni zaradi svetovne finančne in gospodarske krize.

               (3)

               Medinstitucionalni sporazum z dne 17. maja 2006 omogoča uporabo sredstev ESPG do letne zgornje meje v višini 500 milijonov EUR.

               (4)

               Litva je vlogo za uporabo sredstev ESPG v zvezi s presežnimi delavci v pohištveni industriji predložila 23. septembra 2009 in jo dopolnila z dodatnimi informacijami, ki jih je Komisija prejela 16. oktobra 2009. Ta vloga izpolnjuje zahteve za določitev finančnih prispevkov, kakor je določeno v členu 10 Uredbe (ES) št. 1927/2006, zato Komisija predlaga, da se uporabi znesek v višini 662 088 EUR.

               (5)

               Zato bi bilo treba uporabiti sredstva ESPG, da se zagotovi finančni prispevek za vlogo, ki jo je predložila Litva –

         SPREJELA NASLEDNJI SKLEP:
   Člen 1
   V okviru splošnega proračuna Evropske unije za proračunsko leto 2010 se iz Evropskega sklada za prilagoditev globalizaciji (ESPG) uporabi vsota 662 088 EUR za prevzem obveznosti in za plačila.
   Člen 2
   Ta sklep se objavi v Uradnem listu Evropske unije.

      V Bruslju, 25. marca 2010

            Za Evropski parlament

            Predsednik

         J. BUZEK

            Za Svet

            Predsednik

         D. LÓPEZ GARRIDO

      (1)  UL C 139, 14.6.2006, str. 1.

      (2)  UL L 406, 30.12.2006, str. 1.


               29.8.2017

               SL

               Uradni list Evropske unije

               C 285/164

         P7_TA(2014)0145
   Priporočilo sklepa – podaljšanje veljavnosti člena 147 Poslovnika Parlamenta do konca osmega parlamentarnega obdobja
   Sklep Evropskega parlamenta z dne 26. februarja 2014 o podaljšanju veljavnosti člena 147 Poslovnika Parlamenta do konca osmega parlamentarnega obdobja (2014/2585(RSO))
   (2017/C 285/26)

      Evropski parlament,

               —

               ob upoštevanju člena 342 Pogodbe o delovanju Evropske unije,

               —

               ob upoštevanju Uredbe Sveta št. 1 z dne 15. aprila 1958 o določitvi jezikov, ki se uporabljajo v Evropski gospodarski skupnosti (1), kakor je bila nazadnje spremenjena z Uredbo Sveta (EU) št. 517/2013 (2),

               —

               ob upoštevanju kodeksa o večjezičnosti, ki ga je predsedstvo sprejelo 17. novembra 2008,

               —

               ob upoštevanju svojega sklepa z dne 11. marca 2009 o podaljšanju uporabe člena 147 Poslovnika Parlamenta do konca sedanjega parlamentarnega obdobja (3) in kasnejših sklepov predsedstva o podaljšanju odstopanja od člena 146 Poslovnika do konca tega parlamentarnega obdobja,

               —

               ob upoštevanju členov 146 in 147 Poslovnika,

               A.

               ker člen 146 Poslovnika določa, da se vsi dokumenti Parlamenta pripravijo v uradnih jezikih in da imajo vsi poslanci pravico v Parlamentu govoriti v uradnem jeziku po svoji izbiri, s simultanim prevajanjem v druge uradne jezike;

               B.

               ker so v skladu s členom 147 Poslovnika odstopanja od člena 146 dovoljena do konca sedmega parlamentarnega obdobja, če kljub ustreznim previdnostnim ukrepom ni na voljo zadostno število tolmačev ali prevajalcev za enega od uradnih jezikov; ker mora predsedstvo za vsak uradni jezik, za katerega je odstopanje potrebno, na predlog generalnega sekretarja preveriti, ali so za to izpolnjeni pogoji, in svoj sklep pregledati vsakih šest mesecev;

               C.

               ker Uredba Sveta (ES) št. 920/2005 (4) določa, da do začetka leta 2017 velja za irščino začasno odstopanje za obdobje pet let, ki se lahko obnovi;

               D.

               ker kljub ustreznim previdnostnim ukrepom zmogljivosti za irščino in malteščino ob začetku osmega parlamentarnega obdobja najbrž ne bodo vedno omogočale tolmačenja v ta dva jezika; ker bodo sicer zmogljivosti nekaterih drugih jezikov zadoščale za pokrivanje potreb ob običajni dejavnosti Parlamenta, vendar se lahko zgodi, da bo število tolmačev premajhno za stalno pokrivanje vseh dodatnih potreb, ko bodo te države članice med osmim parlamentarnim obdobjem predsedovale Svetu;

               E.

               ker naj bi bilo kljub vztrajnim in nenehnim medinstitucionalnim prizadevanjem število usposobljenih prevajalcev in pravnikov-lingvistov za irščino še naprej tako omejeno, da v bližnji prihodnosti ne bo mogoče zagotoviti stalno pokrivanje tega jezika v skladu s členom 146 Poslovnika; ker glede na Uredbo Sveta (ES) št. 920/2005 ni treba v irščino prevesti zakonodaje Evropske unije, ki je bila sprejeta pred 1. januarjem 2007 (t.i. acquis); ker so bili zaradi ukrepov za odstopanje iz te uredbe do sedaj predloženi v irščini samo predlogi Komisije za uredbe Evropskega parlamenta in Sveta in če se bo to stanje nadaljevalo, službe Parlamenta ne bodo mogle pripraviti irskih različic drugih vrst zakonodajnih aktov;

               F.

               ker zna biti, da ne bo mogoče stalno pokrivanje hrvaškega jezika od začetka osmega parlamentarnega obdobja, čeprav se zmogljivosti za ta jezik od pristopa Hrvaške k Uniji 1. julija 2013 stalno povečujejo;

               G.

               ker člen 147(4) Poslovnika določa, da se lahko Parlament na obrazloženo priporočilo predsedstva ob koncu parlamentarnega obdobja odloči za podaljšanje veljavnosti tega člena;

               H.

               ker je zaradi vsega navedenega predsedstvo priporočilo, da se veljavnost člena 147 Poslovnika podaljša do konca osmega parlamentarnega obdobja;

               1.

               sklene, da se veljavnost člena 147 Poslovnika Parlamenta podaljša do konca osmega parlamentarnega obdobja;

               2.

               naroči svojemu predsedniku, naj ta sklep posreduje Svetu in Komisiji.

      (1)  UL 17, 6.10.1958, str. 385.

      (2)  UL L 158, 10.6.2013, str. 1.

      (3)  UL C 87 E, 1.4.2010, str. 186.

      (4)  Uredba Sveta (ES) št. 920/2005 z dne 13. junija 2005 o spremembi Uredbe št. 1 z dne 15. aprila 1958 o določitvi jezikov, ki se uporabljajo v Evropski gospodarski skupnosti, in Uredbe št. 1 z dne 15. aprila 1958 o določitvi jezikov, ki se uporabljajo v Evropski skupnosti za atomsko energijo, in o uvedbi ukrepov za začasno odstopanje od teh uredb (UL L 156, 18.6.2005, str. 3), podaljšana z Uredbo Sveta (EU) št 1257/2010 (UL L 343, 29.12.2010, str. 5).